రెండు లక్షల కోట్లు ఆవిరి!
- ఎగిసి..పడిన మార్కెట్లు
- భయపెట్టిన బ్యాంకింగ్‌ స్టాక్స్‌
- ఎస్‌ఎఫ్‌ఐవో సమన్లతో నష్టాలు..
- ఆఖరి గంటలో అనూహ్య అమ్మకాలు
- 430 పాయింట్లు కుంగిన సెన్సెక్స్‌
- 10,300 దిగువకు నిఫ్టీ
ముంబయి: దేశీయ స్టాక్‌ మార్కెట్లు మంగళవారం మదుపరులను కంటనీరు పెట్టించాయి. మంగళవారం ఉదయం ప్రారంభం నుంచి లాభాల్లో కొనసాగిన స్టాక్‌ మార్కెట్లు చివరి గంటలో అనూహ్యంగా నష్టాల్లోకి జారకున్నాయి. ఐసీఐసీఐ బ్యాంక్‌, యాక్సిస్‌ బ్యాంకుల అధినేత్రులు చందాకొచ్చర్‌, శిఖా శర్మాతో పాటుగా అయిదు బ్యాంకులకు చెందిన ఉన్నతాధికారులకు 'సీరియస్‌ ఫ్రాడ్‌ ఇన్వెష్టిగేషన్‌ ఆఫీస్‌' (ఎస్‌ఎఫ్‌ఐవో) సమన్లు జారీ చేసిందన్న వార్తలు మార్కెట్‌ సెంటిమెంట్‌ను బాగా ప్రభావితం చేశాయి. దీంతో బ్యాంక్‌ స్టాక్స్‌ కౌంటర్‌లో ఒక్కసారిగా విపరీతమైన అమ్మకాలు నమోదు అయ్యాయి. ఫలితంగా అంతకు ముందు నమోదైన లాభాలన్నింటిని తూడ్చేస్తూ బీఎస్‌ఈ సూచీ సెన్సెక్స్‌ దాదాపు 430 పాయింట్ల మేర కుంగి 33,317 పాయింట్లకు జారింది. ఇది మూడు నెలల కనిష్టం కావడం గమనార్హం. మరోవైపు ఎన్‌ఎస్‌ఈ సూచీ నిఫ్టీ దాదాపు 109 పాయింట్లు పడిపోయి 10,249 పాయింట్లకు చేరింది. యాక్సిస్‌ బ్యాంక్‌, ఇండియన్‌ ఒవర్‌సీస్‌ బ్యాంకుల సరైన ప్రమాణాలను పాటించనందుకు గాను ఆర్‌బీఐ ఆయా బ్యాంకులకు జరిమానా విధించడం.. తాజాగా ఎస్‌ఎఫ్‌ఐవో సమన్ల నేపథ్యంలో బ్యాంకింగ్‌ స్టాక్‌ భారీగా కుదేలై 52 వారాల కనిష్టాన్ని చేరాయి. ఐసీఐసీఐ బ్యాంక్‌, పీఎన్‌బీ, కోటక్‌ బ్యాంక్‌, హెచ్‌డీఎఫ్‌సీ బ్యాంక్‌, యాక్సిస్‌ బ్యాంక్‌, ఫెడరల్‌ బ్యాంక్‌, యెస్‌ బ్యాంక్‌ల స్టాక్‌లు దాదాపు 2.77 శాతం వరకు పడిపోయాయి. ఫలితంగా మార్కెట్లో దాదాపు రూ.2 లక్షల కోట్ల మదుపరుల సంపద ఆవిరైపోయింది.
ఉదయం లాభాల్లో ప్రారంభమై..
ఆసియా మార్కెట్లు మెరుగ్గా రాణించడంతో ఉదయం దేశీయ స్టాక్‌ మార్కెట్లు లాభాల్లో మొదలయ్యాయి. ఒక దశలో సెన్సెక్స్‌ 34,063 పాయింట్ల గరిష్టాన్ని కూడా తాకింది. ఈ దిశలో కొందరు మదుపరులు లాభాల స్వీకరణకు దిగడంతో పాటు ప్రతికూల పవనాల నేపథ్యంలో.. సెన్సెక్స్‌ ఒక దశలో 33,209.76 పాయింట్ల కనిష్టాన్ని కూడా చేరింది. ఆ తరువాత కొంత కోలుకొని 430 పాయింట్ల (1.27%) నష్టంతో 33,317 పాయింట్ల వద్ద ముగిసింది. డిసెంబరు 14 తరువాత సెన్సెక్స్‌ ఇంతటి కనిష్టానికి చేరడం ఇదే ప్రథమం. దీంతో వరుసగా గత అయిదు సెషన్లలో బీఎస్‌ఈ సెన్సెక్స్‌ 1,129 పాయింట్ల మేర కుంగినట్ట యింది. టాటా స్టీల్‌, ఇండస్‌ఇండ్‌ బ్యాంక్‌, హీరో మోటోకార్ప్‌, కోల్‌ ఇండియా మినహా సెన్సెక్స్‌లో మిగతా స్టాక్‌లన్నీ నష్టాల్లో నడిచాయి. సన్‌ ఫార్మా (3.19%), ఐసీఐసీఐ బ్యాంక్‌ (2.71%), ఎంఅండ్‌ఎం (2.57%), యాక్సిస్‌ బ్యాంక్‌ (2.42%), భారతీ ఎయిర్‌టెల్‌ (2.18%) రిలయన్స్‌ (1.96%) మేర కుంగి అత్య ధికంగా నష్టపోయిన స్టాక్స్‌గా నిలిచాయి. బీఎస్‌ఈలోని రంగాల వారీ సూచీలు గరిష్టంగా 1.68 శాతం వరకు కుంగాయి. ఎన్‌ఎస్‌ఈ నిఫ్టీలో కేవలం 9 స్టాక్స్‌ మాత్రమే లాభాల్లో నిలవగా మొత్తం 41 స్టాక్స్‌ నష్టాలను మూటగట్టుకున్నాయి. ట్రేడ్‌ వార్‌తో ఇప్పటికప్పుడు పెద్దముప్పు వచ్చే అవకాశమేది లేదని విశ్లేషణలు వెలువడుతున్న వేళ ఆసియా, ఐరోపా మార్కెట్లు లాభాల్లో నడిచాయి. అమెరికా అధ్యక్షుడు ట్రంఫ్‌ ప్రకటించిన 'ట్రేడ్‌ వార్‌' భయాలు కొనసాగినప్పటికీ తక్కువ ధరల వద్ద స్టాక్స్‌ కొనుగోలు వల్ల తొలత లాభాలు వచ్చినా.. అవి నిలవలేదు.
మీ స్నేహితులకు రికమెండ్ చెయ్యండి